Ofotbanen fortsatt stengt etter avsporing i desember
I desember sporet et malmtog av på vei fra Kiruna til Narvik. To måneder etter er strekningen, som er militærstrategisk viktig, fortsatt stengt. «Malmbanen», jernbanelinjen som går mellom Luleå i Sverige og Narvik i Nordland, og som på norsk side kalles Ofotbanen, har nå vært stengt i to måneder. Trafikverket melder i dag at strekningen vil åpnes igjen 20. februar. Jernbanen brukes blant annet for å frakte jernmalm fra gruver i Sverige til Narvik, der den skippes videre ut i Europa. Normalt går ti tog fullastet med jernmalm daglig fra Sverige til Norge på strekningen. Sporet av 17. desember i fjor sporet ett av disse togene av noen kilometer før det skulle krysse grensen til Norge. En strekning på 15 kilometer fikk store skader. Det svenske Trafikverket sa først at strekningen ville kunne tas i bruk igjen senere i desember. Åpningen ble så utsatt til begynnelsen av januar. I dag er strekningen fortsatt stengt. Det fører til store tap for selskapene som frakter varer via jernbanen. – Det er svært bekymringsfullt, og det vil ha store konsekvenser for oss hvis det drar ut for lenge, sier Linda Bjurholdt, logistikksjef i det statseide svenske gruveselskapet LKAB, til The Barents Observer. Hun sier til avisen at de hittil har hatt et inntektstap på rundt 100 millioner svenske kroner daglig som følge av stengingen. I tillegg til jernmalm, fraktes det omtrent 250.000 tonn sjømat via strekningen hvert år, ifølge High North News. Også en stor del av forbruksvarene som brukes i Nord-Norge, fraktes her. Viktig infrastruktur for Nato Den stengte strekningen får imidlertid ikke bare økonomiske konsekvenser. Malmbanen har også høy strategisk og sikkerhetspolitisk betydning. Malmbanen er én av to jernbanestrekninger som pekes ut som viktig strategisk infrastruktur for å flytte militært materiell fra havner i Norge, til Sverige og Finland, skriver The Barents Observer. I mars blir dette spesielt aktuelt. Da holdes militærøvelsen Nordic Response 2024.  20 000 soldater fra 14 land samles i de nordlige delene av Norge, Sverige og Finland for å trene forsvar på tvers av grensene, samt å flytte militært materiell mellom de nordlige delene av Norge, Sverige og Finland. Utvidelse Det har lenge pågått en diskusjon både på norsk og svensk side om hvorvidt Ofotbanen og Malmbanen bør utvides med et nytt spor. Ifølge en studie fra Universitetet i Tromsø fra 2022, mener næringslivet at en slik utvidelse er nødvendig. Bane Nor og Trafikverket signaliserer imidlertid at det ikke er behov med dagens trafikk. I januar bevilget EU rundt 90 millioner kroner til opprustning av Malmbanen, for å øke den militære mobiliteten.
Malmbanen mellom Luleå i Sverige og Narvik har vært stengt i to måneder etter en avsporing.  Frakt av jernmalm og sjømat er stoppet, og gruveselskapet LKAB taper 100 millioner svenske kroner daglig. Linjen er også strategisk viktig for militær mobilitet mellom Norge, Sverige og Finland.